ประกันยันจ่ายน้ำท่วมจบปี’57
รายใหญ่เทคโนโลยีสูงช้าสุดคาดภัยแล้งทำยอดขายลดลง
18 ธ.ค. 2555

รายใหญ่เทคโนโลยีสูงช้าสุดคาดภัยแล้งทำยอดขายลดลง
ธุรกิจประกันภัยลั่นการจ่ายสินไหมทดแทนน้ำท่วมอีกประมาณ 1.8 แสนล้านบาท จบในปี 2557
นายจีรพันธ์ อัศวะธนกุล นายกสมาคมประกันภัยวินาศภัย คาดว่า การจ่ายสินไหมน้ำท่วมที่เกิดขึ้นเมื่อปลายปี 2554 จะเสร็จสิ้นในปลายปี 2556 ต่อเนื่องถึงไตรมาสแรกของปี 2557 หรือประมาณ 1 ปีกับอีก 3 เดือน เนื่องจากลูกค้าที่เหลือจะเป็นกลุ่มโรงงานขนาดใหญ่ที่มีเทคโนโลยีสูง จะต้องใช้เวลาในการประเมินราคาและรอการสั่งซื้อเครื่องจักรที่ต้องใช้เวลาในการผลิต
นอกจากนี้ กลุ่มอุตสาหกรรมขนาดใหญ่จะมีการซื้อความคุ้มครองครอบคลุมความเสี่ยงทุกประเภท ทุกขั้นตอน ซึ่งจะต้องใช้ข้อมูลจำนวนมาก ทำให้ทางบริษัทประกันภัยต่อยังไม่สามารถจ่ายค่าสินไหมทดแทนออกมาได้
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย คาดว่า การจ่ายสินไหมน้ำท่วมน่าจะแล้วเสร็จในอีก 2 ปีข้างหน้า ซึ่งเรื่องนี้ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) น่าจะประเมินไปในทิศทางเดียวกับภาคเอกชน จึงได้ขยายเวลาผ่อนผันการตั้งสำรองสินไหมน้ำท่วมออกไปจนถึงไตรมาสแรกปี 2556 และมีแนวโน้มที่จะขยายเวลาให้อีก
“บริษัทประกันภัยไม่อยากยื้อ เพราะมีภาระต้องตั้งสำรอง ทำให้เงินกองทุนลดลงและต้องเพิ่มทุน อยากจะรีบๆ จ่ายให้จบ แต่ปัญหาคือต้องใช้เวลาในการตรวจสอบสินไหม ลูกค้าเองเขาก็ต้องการความมั่นใจว่าสิ่งที่เขาเรียกร้องมันครอบคลุมความเสียหายจริง” นายชาติชาย กล่าว
นายชาติชาย กล่าวว่า นอกจากนี้ยังมีสินไหมที่รับต่อจากบริษัท ไทยรับประกันภัยต่อ ที่เริ่มแจ้งเข้ามา ซึ่งสูงกว่าประมาณการที่แต่ละบริษัทคาดการณ์ไว้ เช่น บริษัทเฉพาะความเสียหายที่รับไว้เอง 100 ล้านบาท แต่ปรากฏว่ามีสินไหมเพิ่มขึ้นมา 400 ล้านบาท ซึ่งมาจากที่บริษัทรับประกันภัยต่อจากบริษัท ไทยรับประกันภัยต่อ 240 ล้านบาท แต่ลูกค้ารายย่อยบริษัทจ่ายไปหมดแล้ว เหลือเพียงรายใหญ่ ซึ่งมีสินไหมที่จะต้องจ่ายอีก 4,500 ล้านบาท
สำหรับปี 2556 คาดว่า การซื้อประกันภัยน้ำท่วมของประชาชนจะลดความตื่นตัวลง เพราะปีนี้น้ำไม่ท่วม และมีแนวโน้มว่าปีหน้าจะเกิดภัยแล้งมากกว่าน้ำท่วม ทำให้คนที่คิดจะซื้อประกันภัยน้ำท่วมในปีหน้าตัดสินใจไม่ซื้อ แต่คนที่ซื้ออยู่แล้วคาดว่าจะยังคงต่ออายุความคุ้มครองต่อไป
ทั้งนี้ ก่อนหน้านี้นายประเวช องอาจสิทธิกุล เลขาธิการ คปภ. เปิดเผยว่า ธุรกิจประกันวินาศภัยจ่ายสินไหมน้ำท่วมไปแล้ว 3 แสนล้านบาท จึงน่าจะเหลือสินไหมคงค้างอีกประมาณ 1.8 แสนล้านบาท จากทั้งหมด 4.8 แสนล้านบาท